
РЕПУБЛИКА СРБИЈА	
ОПШТИНА ЛАПОВО
СКУПШТИНА ОПШТИНЕ
Број: 004023614 2026 08233 001 000 060 107 04 007
Датум: 08. септембар 2026. године
ЛАПОВО
Његошева број 18

На основу члана 13. став 2. и члана 203. Закона о здравственој заштити („Службени гласник Републике Србије“, број 25/19 и 29/25), члана 40. Статута општине Лапово („Службени гласник општине Лапово“, број 13/25) и члана 3. Одлуке о начину одређивања мртвозорника и утврђивању времена и узрока смрти лица умрлих изван здравствене установе („Службени гласник општине Лапово“, број 3/26), Скупштина општине Лапово, на седници одржаној дана 08. септембра 2026. године, донела је


РЕШЕЊЕ
О ОДРЕЂИВАЊУ ДОКТОРА МЕДИЦИНЕ ЗА СТРУЧНО УТВРЂИВАЊЕ ВРЕМЕНА И УЗРОКА СМРТИ ЛИЦА УМРЛИХ ИЗВАН ЗДРАВСТВЕНЕ УСТАНОВЕ НА ТЕРИТОРИЈИ ОПШТИНЕ ЛАПОВО


I   За доктора медицине за стручно утврђивање времена и узрока смрти лица умрлих изван здравствене установе на територији општине Лапово, одређује се:

· др Ана Јончић, доктор медицине.

II	Др Ана Јончић обављаће послове мртвозорства на територији општине Лапово почев од 21. септембра 2026. године, до истека периода на који су одређени доктори медицине Решењем Скупштине општине Лапово о одређивању доктора медицине за стручно утврђивање времена и узрока смрти лица умрлих изван здравствене установе на територији општине Лапово („Службени гласник општине Лапово“, број 6/2026).

III  Др Ана Јончић ће обављати послове мртвозорства у складу са Законом о здравственој заштити, Одлуком о начину одређивања мртвозорника и утврђивању времена и узрока смрти лица умрлих изван здравствене установе и другим важећим прописима.


IV  Ово решење објавити у „Службеном гласнику општине Лапово“.





О б р а з л о ж е њ е

Правни основ за доношење Решења о одређивању доктора медицине за стручно утврђивање времена и узрока смрти лица умрлих изван здравствене установе на територији општине Лапово садржан је у члану 13. став 2. и члану 203. Закона о здравственој заштити („Службени гласник Републике Србије“, број 25/19 и 29/25), којима је прописано да јединица локалне самоуправе обезбеђује рад мртвозорске службе на својој територији и да надлежни орган јединице локалне самоуправе одређује докторе медицине за стручно утврђивање времена и узрока смрти лица умрлих изван здравствене установе и издавање потврде о смрти, док је тачком 64. Упутства о вођењу матичних књига и обрасцима матичних књига („Службени гласник РС“, број 93/2018, 24/2022 и 88/2023) прописано да, ако је лице умрло ван здравствене установе, уз пријаву се прилаже потврда о смрти коју издаје лекар кога је одредила скупштина општине за утврђивање времена и узрока смрти и издавање потврде о смрти.

Правни основ садржан је и у члану 40. Статута општине Лапово („Службени гласник општине Лапово“, број 13/25), као и члану 3. Одлуке о начину одређивања мртвозорника и утврђивању времена и узрока смрти лица умрлих изван здравствене установе („Службени гласник општине Лапово“, број 3/26), којим је прописано да Скупштина општине одређује мртвозорнике на предлог Општинског већа, након спроведеног јавног конкурса.

Општинско веће општине Лапово расписало је Јавни конкурс за одређивање доктора медицине за стручно утврђивање времена и узрока смрти лица умрлих изван здравствене установе на територији општине Лапово, у складу са Одлуком о начину одређивања мртвозорника и утврђивању времена и узрока смрти лица умрлих изван здравствене установе и образовало Комисију за спровођење Јавног конкурса за одређивањe мртвозорника. 

Имајући у виду да се на Јавни конкурс није пријавио ниједан кандидат, Општинско веће је предложило др Ану Јончић, у складу са чланом 3. став 7. Одлуке којим је прописано да уколико се на јавни конкурс не пријави минимум 3 кандидата који испуњавају услове, Скупштина може одредити мртвозорника и без спроведеног јавног конкурса, на предлог Општинског већа.

	Др Бојана Којић и др Мирела Ћибић Златковић, одређене Решењем Скупштине општине Лапово о одређивању доктора медицине за стручно утврђивање времена и узрока смрти лица умрлих изван здравствене установе на територији општине Лапово („Службени гласник општине Лапово“, број 6/2026) настављају са обављањем послова мртвозорства у складу са закљученим уговорима о уређивању међусобних права и обавеза у обављању послова мртвозорства.

На основу свега наведеног, донето је решење као у диспозитиву.

ПРЕДСЕДНИЦА
Мирела Раденковић

